b'\n_START_ARTICLE_\nPod svobodnim soncem\n_START_SECTION_\nVsebina\n_START_PARAGRAPH_\nOsrednja oseba je Iztok, sin staroste Svaruna. Roman se za\xc4\x8dne z bitko med Slovani in Bizantinci. Vojskovodja Hilbudij je od cesarja Justinijana prejel ukaz, da priskrbi su\xc5\xbenje in \xc5\xbeive\xc5\xbe za triumf, ki ga je v Carigradu cesar priredil za generala Belizarja, zmagovalca nad vandalskim kraljem Gelimerjem. Zato Hilbudij prekora\xc4\x8di Donavo. Sloveni pa pripravijo zasedo in Iztokova pu\xc5\xa1\xc4\x8dica v bitki ubije Hilbudija. Vendar pa prekaljeni in disciplinirani bizantinski najemniki zadajo neorganizirani, neurejeni in bojevanja neve\xc5\xa1\xc4\x8di vojski Slovanov hude izgube. Zato se Iztok odlo\xc4\x8di, da se bo izu\xc4\x8dil bizantinskega na\xc4\x8dina bojevanja. S seboj ga v Carigrad vodi ostareli pevec Radovan, ki se rad umakne mrzli zimi v mesto ob \xc4\x8crnem morju._NEWLINE_Popotnika na poti re\xc5\xa1ita pred Huni gr\xc5\xa1kega trgovca Ep\xc3\xa1frodita, v mladih letih cesarjevega vrstnika pri igri, sedaj enega najbogatej\xc5\xa1ih me\xc5\xa1\xc4\x8danov. Ta ju v zahvalo, ker sta mu najverjetneje re\xc5\xa1ila \xc5\xbeivljenje, povabi s seboj in sprejme \xc4\x8dez zimo kot gosta. Za \xc5\xa1alo prijavi Iztoka na tekmovanje v lokostrelstvu. Iztok izstreli eno samo pu\xc5\xa1\xc4\x8dico iz velikega, nerodnega, za bizantince\xc2\xa0\xc2\xbbbarbarskega\xc2\xab\xc2\xa0gotskega loka, in kragulja, ki predstavlja tar\xc4\x8do, prebode s tako mo\xc4\x8djo, da se strga zlata veriga, s katero je pripet na kol. S tem se zameri gizdavemu in oholemu mlademu \xc4\x8dastniku Azbadu, ki je z zmago \xc5\xbeelel pridobiti naklonjenost dvorjanice Irene, po materi na pol slovenskega rodu._NEWLINE_Zmagovalcu tekmovanja je bil obljubljen visok polo\xc5\xbeaj v bizantinski vojski, ki pa ga Iztok kot barbar ne more zavzeti, saj ne pozna niti ene same gr\xc5\xa1ke besede. Vendar vse preseneti, ko se z bliskovito naglico genija u\xc4\x8di vsega o voja\xc5\xa1ki startegiji in taktiki. Prav tako uspe\xc5\xa1en je pri u\xc4\x8denju gr\xc5\xa1kega jezika, saj mu je Epafrodit najel doma\xc4\x8dega u\xc4\x8ditelja._NEWLINE_Ob sprejemu na dvoru se Iztok zaljubi v Ireno, vendar pa nanj vr\xc5\xbee oko sama cesarica Teodora, ki si je v mladih letih slu\xc5\xbeila kruh na ulici. Ta na dvoru prireja razko\xc5\xa1ne zabave in orgije, nedostojne kr\xc5\xa1\xc4\x8danskega dvora, v \xc4\x8dasu ko je cesar prezaposlen z vladanjem in dr\xc5\xbeavni\xc5\xa1kimi zadevami. Ogromno \xc4\x8dasa\xc2\xa0\xc2\xbbenak apostolom\xc2\xab\xc2\xa0(kakor je samega sebe rad imenoval) porabi za na\xc4\x8drtovanje in gradnjo Hagie Sofije, najlep\xc5\xa1e in najve\xc4\x8dje cerkve tedanjega \xc4\x8dasa, ki naj bo v \xc4\x8dast modrosti in Bogu, v resnici pa \xc4\x8dasti cesarjevo oholost in samov\xc5\xa1e\xc4\x8dnost._NEWLINE_Neke tema\xc4\x8dne no\xc4\x8di se cesarica na skrivaj pribli\xc5\xbea Epafroditovi vili, v kateri prebiva Iztok. Izdaja se za Ireno, ki \xc5\xbeeli Iztoka spreobrniti, zato mu prebira in razlaga Evangelij po Mateju. Ob blisku strele Iztok spregleda prevaro in pahne cesarico od sebe, s \xc4\x8dimer se ji na smrt zameri. Skupaj z ljubosumnim Azbadom, ki ga bolj kot neusli\xc5\xa1ana ljubezen do Irene pekli zavrnitev edine \xc5\xbeenske na dvoru, skuje cesarica na\xc4\x8drt, vr\xc5\xbee Iztoka v najtemnej\xc5\xa1i del podzemnih je\xc4\x8d, ga prive\xc5\xbee k jaslim kot \xc5\xbeival in raztrosi novico, da je pobegnil. Tu se kon\xc4\x8da prva knjiga. Nadaljuje pa se v drugi knjigi kjer so opisane bitke med Bizantinci in Slovani._NEWLINE_Iztokov o\xc4\x8de Svarun je v boju z Bizantinci predhodno izgubil svoje otroke. Na starost sta mu ostala le \xc5\xa1e Iztok, za katerega je tako prepri\xc4\x8dan, da je mrtev, saj je z Radovanom pobegnil naskrivaj in nih\xc4\x8de ni vedel, kaj se je z njim zgodilo, ter h\xc4\x8di Ljubinica, ki mu nudi uteho. Lepo starostino h\xc4\x8der si po\xc5\xbeeli hunski kralj Tunju\xc5\xa1. Z njo se je pripravljen celo poro\xc4\x8diti, vendar ga mlado dekle ne mara, saj je zaro\xc4\x8dena z Radom, sinom enega od stare\xc5\xa1in. Zato se Tunju\xc5\xa1 odlo\xc4\x8di in jo ugrabi. Tunju\xc5\xa1 pa \xc5\xbee imel ve\xc4\x8d \xc5\xbeene, najlep\xc5\xa1a in najmlaj\xc5\xa1a pa je Alanka. Ta je ljubosumna na Ljubinico.V preteklosti se je skupaj s plemeni Slovanov in severneje \xc5\xbeive\xc4\x8dimi sorodnimi Anti bojeval proti Bizancu. Zdaj pa u\xc5\xbeiva v pozornosti, bli\xc5\xa1\xc4\x8du in izsiljevanju cesarja. Ta mu podeljuje pravice in zlato, da bi zasejal kal sovra\xc5\xa1tva med Slovane in Ante. Ob medsebojnih sporih bi bil Bizanc varen pred skupnim slovanskim napadom.'